b'\n_START_ARTICLE_\nKoncertin\xc4\x97 \xc4\xafstaiga "Kauno santaka"\n_START_SECTION_\nPu\xc4\x8diam\xc5\xb3j\xc5\xb3 instrument\xc5\xb3 orkestras \xe2\x80\x9e\xc4\x84\xc5\xbeuolynas\xe2\x80\x9c\n_START_PARAGRAPH_\nKauno miesto profesinis pu\xc4\x8diam\xc5\xb3j\xc5\xb3 instrument\xc5\xb3 orkestras \xc4\xafkurtas 1961 metais. Orkestro \xc4\xafk\xc5\xabr\xc4\x97jas ir pirmasis dirigentas \xc4\x8ceslovas \xc5\xa0idlauskas. 1973 metais orkestrui suteiktas \xe2\x80\x9e\xc4\x84\xc5\xbeuolyno\xe2\x80\x9c vardas. 1979 metais tuometinio vadovo Juozo Ku\xc4\x8diausko iniciatyva prie orkestro \xc4\xafkurta mergin\xc5\xb3 choreografin\xc4\x97 grup\xc4\x97._NEWLINE_1991 metais Kauno miesto savivaldyb\xc4\x97s tarybos sprendimu orkestras buvo reorganizuotas \xc4\xaf du meno kolektyvus: Kauno pu\xc4\x8diam\xc5\xb3j\xc5\xb3 instrument\xc5\xb3 orkestr\xc4\x85 \xe2\x80\x9e\xc4\x84\xc5\xbeuolynas\xe2\x80\x9c ir Kauno bigbend\xc4\x85. 2005 metais orkestrui suteiktas koncertin\xc4\x97s \xc4\xafstaigos statusas._NEWLINE_Per 50 met\xc5\xb3 k\xc5\xabrybin\xc4\x97s veiklos laikotarp\xc4\xaf orkestrui vadovavo Jonas Lechavi\xc4\x8dius, Aloyzas Marcinkevi\xc4\x8dius, Marijonas Daunoravi\xc4\x8dius, Juozas Ku\xc4\x8diauskas, Petras Tadaras, Vytautas Raman\xc4\x8di\xc5\xabnas. \xc5\xa0iuo metu orkestrui diriguoja Ri\xc4\x8dardas Kukulskis, nuo 2015 m. spalio 1 d. kolektyvo meno vadovu paskirtas iki orkestro reorganizavimo vadovo pareigas \xc4\x97j\xc4\x99s ilgametis atlik\xc4\x97jas klarnetininkas Remigijus \xc5\xbdar\xc4\x97nas._NEWLINE_Orkestras dalyvauja valstybini\xc5\xb3 \xc5\xa1ven\xc4\x8di\xc5\xb3 renginiuose, garbing\xc5\xb3 miesto sve\xc4\x8di\xc5\xb3 sutikimuose, svarbi\xc5\xb3 miestui objekt\xc5\xb3 atidarymuose, miesto \xc5\xa1vent\xc4\x97se, sporto \xc5\xa1vent\xc4\x97se ir var\xc5\xbeybose, rengia solinius koncertus \xc4\xafvairiose miesto sal\xc4\x97se, ba\xc5\xbeny\xc4\x8diose, koncertuoja su mergin\xc5\xb3 choreografine grupe parkuose, aik\xc5\xa1t\xc4\x97se, \xc4\xafvairi\xc5\xb3 \xc5\xa1ven\xc4\x8di\xc5\xb3 proga veda eisenas miesto gatv\xc4\x97mis. Orkestras dalyvavo tarptautiniuose pu\xc4\x8diam\xc5\xb3j\xc5\xb3 orkestr\xc5\xb3 festivaliuose Lenkijoje, \xc5\xa0iaur\xc4\x97s Airijoje, Pranc\xc5\xabzijoje, Suomijoje, \xc5\xa0veicarijoje, Italijoje.\n_START_SECTION_\nMuzikos ansamblis \xe2\x80\x9eAiniai\xe2\x80\x9c\n_START_PARAGRAPH_\nMuzikos ansamblis \xe2\x80\x9eAiniai\xe2\x80\x9c susik\xc5\xabr\xc4\x97 1991 metais, Jono Urbono ir Kauno dramos teatro aktoriaus Petro Venclovos iniciatyva. Apie metus ansamblis veik\xc4\x97 netur\xc4\x97damas teisinio statuso, kaip saviveiklinink\xc5\xb3 kolektyvas, o 1992\xc2\xa0m. tapo juridiniu asmeniu. \xe2\x80\x9eAiniai\xe2\x80\x9c\xc2\xa0\xe2\x80\x93 pirmasis profesionalus ansamblis Lietuvoje \xc4\xafteisintas kaip biud\xc5\xbeetin\xc4\x97 \xc4\xafstaiga. Jo sud\xc4\x97tis kelet\xc4\x85 kart\xc5\xb3 keit\xc4\x97si, ta\xc4\x8diau kolektyve visuomet groja tik profesional\xc5\xabs auk\xc5\xa1t\xc4\x85j\xc4\xaf muzikin\xc4\xaf i\xc5\xa1silavinim\xc4\x85 \xc4\xafgij\xc4\x99 muzikantai ir solistai. Visi muzikantai poliinstrumentalistai. Nuo 1992 iki 2004 met\xc5\xb3 ansamblis gastroliavo Rusijoje, Ukrainoje, Vokietijoje, Anglijoje, Lenkijoje, Pranc\xc5\xabzijoje, Norvegijoje, JAV, Kanadoje, \xc5\xa0vedijoje, Belgijoje, Kinijoje, Egipte ir kt._NEWLINE_Vienas \xc4\xafsimintiniausi\xc5\xb3 ansamblio \xe2\x80\x9eAiniai\xe2\x80\x9c koncert\xc5\xb3 vyko Oslo Rotu\xc5\xa1\xc4\x97je (Norvegija), po kurio miesto atstovai i\xc5\xa1rei\xc5\xa1k\xc4\x97 nuoskaud\xc4\x85, jog \xe2\x80\x9enet 50 met\xc5\xb3 tokia muzika buvo po gele\xc5\xbeine u\xc5\xbedanga\xe2\x80\x9c, taip pat atsi\xc5\xb3sta nuo\xc5\xa1irdi Lietuvos Respublikos ambasados darbuotoj\xc5\xb3 pad\xc4\x97ka. Po koncert\xc5\xb3 Anglijoje sulaukta didelio pasisekimo ne tik Anglijos lietuvi\xc5\xb3 bendruomen\xc4\x97s namuose, bet ir pelnytas i\xc5\xa1imtinis leidimas groti Kovent Gardene, kuriame muzikin\xc4\x99 karjer\xc4\x85 prad\xc4\x97jo daugelis dabar jau pripa\xc5\xbeint\xc5\xb3 muzikant\xc5\xb3\xc2\xa0\xe2\x80\x93 meninink\xc5\xb3. Beverlly festivalyje (Anglija) \xe2\x80\x9eAiniai\xe2\x80\x9c nustebino ir dalyvius, ir \xc5\xbei\xc5\xabrovus parodydami, kad ba\xc5\xbenytinio stiliaus muzik\xc4\x85 galima atlikti ir kitaip, tuo pelnydami \xc5\xbei\xc5\xabrov\xc5\xb3 simpatijas. Po koncerto Detmolde ansamblis sulauk\xc4\x97 kvietimo groti Hamburgo mug\xc4\x97je. Gastrol\xc4\x97s Amerikoje \xc4\xafsimin\xc4\x97 ir d\xc4\x97l pa\xc5\xbeinties su Lietuvos prezidentu Valdu Adamkumi, kuris kalb\xc4\x97damas apie ansambl\xc4\xaf pasak\xc4\x97: \xe2\x80\x9ekalbant apie lietuvi\xc5\xa1k\xc4\x85 muzik\xc4\x85, ansamblis \xe2\x80\x9cAiniai\xe2\x80\x9d tur\xc4\x97t\xc5\xb3 b\xc5\xabti pamin\xc4\x97tas atskirai\xe2\x80\x9c. Gastroli\xc5\xb3 metu buvo grojama \xc4\xafvairiuose festivaliuose, ba\xc5\xbeny\xc4\x8diose, mug\xc4\x97se ir u\xc5\xbesienio lietuvi\xc5\xb3 bendruomen\xc4\x97ms. Ansamblis nuolatinis Kauno miesto dien\xc5\xb3 ir kit\xc5\xb3 Kauno \xc5\xa1ven\xc4\x8di\xc5\xb3 dalyvis. Greta koncert\xc5\xb3 suaugusiems ansamblis nuo pat savo veiklos prad\xc5\xbeios vykdo edukacin\xc4\x99\xc2\xa0\xe2\x80\x93 \xc5\xa1viet\xc4\x97ji\xc5\xa1k\xc4\x85 veikl\xc4\x85. Groja \xc5\xa1alies mokyklose ir dar\xc5\xbeeliuose. \xc5\xa0iuo metu vienas i\xc5\xa1 pagrindini\xc5\xb3 ansamblio prioritet\xc5\xb3\xc2\xa0\xe2\x80\x93 \xc5\xa1viet\xc4\x97ji\xc5\xa1ka-edukacin\xc4\x97 veikla. T\xc4\x99siamas bendradarbiavimas su Lietuvos mokyklomis ir dar\xc5\xbeeliais, si\xc5\xablomos tik profesionalios, LR \xc5\xa0vietimo ir mokslo ministerijos rekomendacijas atitinkan\xc4\x8dios, koncertin\xc4\x97s programos vaikams. Ansamblyje groja septyni profesional\xc5\xabs muzikantai, dainuoja trys profesional\xc5\xabs solistai. Koncertuose skamba daugiau kaip 20 skirting\xc5\xb3 lietuvi\xc5\xa1k\xc5\xb3 instrument\xc5\xb3: birbyn\xc4\x97s, kankl\xc4\x97s, ragai, o\xc5\xberagiai, skudu\xc4\x8diai, daudyt\xc4\x97s, tabalai, skrabalai, lumzdeliai, molinukai, d\xc5\xbeingulis, pliau\xc5\xa1ka ir kiti. \xc5\xa0iais instrumentais atliekamos ne tik lietuvi\xc5\xb3 liaudies dainos ar \xc5\xa1okiai, bet ir original\xc5\xabs \xc4\xafvairi\xc5\xb3 kompozitori\xc5\xb3 sukurti k\xc5\xabriniai.\n_START_SECTION_\nKauno bigbendas\n_START_PARAGRAPH_\nKauno bigbendas yra Kauno miesto d\xc5\xbeiazo orkestras, 1991 met\xc5\xb3 pabaigoje \xc4\xafkurtas pianisto Romualdo Grab\xc5\xa1to (1943.01.16\xc2\xa0\xe2\x80\x93 2009.08.27). Kolektyvas aktyviai dalyvauja Kauno miesto ir Respublikos muzikiniame gyvenime._NEWLINE_Kauno bigbendas yra beveik vis\xc5\xb3 Lietuvoje vykstan\xc4\x8di\xc5\xb3 d\xc5\xbeiazo festivali\xc5\xb3 dalyvis, pateikiantis klausytojams vis naujas, originalias programas. Su Kauno bigbendu bendradarbiauja geriausi Lietuvos d\xc5\xbeiazo instrumentalistai ir vokalistai\xc2\xa0\xe2\x80\x93 Petras Vy\xc5\xa1niauskas, Valerijus Ramo\xc5\xa1ka, Vytautas Labutis, Saulius \xc5\xa0iau\xc4\x8diulis, Arvydas Jof\xc4\x97, Olegas Molokojedovas, Eugenijus Kanevi\xc4\x8dius, Arkadijus Gotesmanas, Pavelas Giunteris, Vytautas Mikeli\xc5\xabnas, Neda Mal\xc5\xabnavi\xc4\x8di\xc5\xabt\xc4\x97, Arina ir kt. D\xc5\xbeiazin\xc4\x99 kult\xc5\xabr\xc4\x85 orkestras atstovauja ir u\xc5\xbe Respublikos rib\xc5\xb3\xc2\xa0\xe2\x80\x93 Suomijoje, Rusijoje, Olandijoje, \xc5\xa0vedijoje, Estijoje, Norvegijoje, Lenkijoje, Latvijoje, Baltarusijoje. Kauno bigbendas pasi\xc5\xbeymi pla\xc4\x8dia stilistine skale\xc2\xa0\xe2\x80\x93 nuo d\xc5\xbeiazo klasikos iki \xc5\xa1iuolaikini\xc5\xb3 d\xc5\xbeiazo kompozicij\xc5\xb3. Ry\xc5\xa1ki\xc4\x85 viet\xc4\x85 orkestro k\xc5\xabrybin\xc4\x97je biografijoje u\xc5\xbeima projektai su pasaulyje \xc5\xbeinomais d\xc5\xbeiazo k\xc5\xabr\xc4\x97jais ir atlik\xc4\x97jais\xc2\xa0\xe2\x80\x93 Roger Pontare (\xc5\xa0vedija), Jukka Linkola, Eero Koivistoinen (Suomija), Barbara Dennerlein (Vokietija), Daniel Messina (Argentina), Frank Mantooth, Randy Brecker, Jiggs Whigham (JAV), Arkady Shilkloper (Rusija), ir kt. Kauno bigbendas koncertavo drauge su visame pasaulyje \xc5\xbeymiais d\xc5\xbeiazo atlik\xc4\x97jais\xc2\xa0\xe2\x80\x93 Lasse Lindgren (Suomija), Igor Butman (Rusija), Bob Mintzer (JAV). Orkestras rengia ir organizuoja edukacines programas, bei klausytoj\xc5\xb3 pam\xc4\x97gtus koncertus - muzikines popietes visai \xc5\xa1eimai. Iki 2009 m. rugpj\xc5\xab\xc4\x8dio 27 d. Kauno bigbendo vadovas ir dirigentas - Romualdas Grab\xc5\xa1tas. Po Maestro mirties orkestrui diriguoja vienas i\xc5\xa1 bigbendo \xc4\xafk\xc5\xabrimo iniciatori\xc5\xb3 trombonininkas Petras Tadaras ir Berklio muzikos koled\xc5\xbeo absolventas saksofonininkas Liutauras Janu\xc5\xa1aitis. Orkestro meno vadovas Petras Tadaras.'